மார்வி சர்மெட்

மார்வி சர்மெட் (Marvi Sirmed) பாக்கித்தானைச் சேர்ந்த அரசியல் வர்ணனையாளரும், பத்திரிகையாளரும் மற்றும் மனித உரிமை ஆர்வலரும் ஆவார். மேலும் இவர் ஒரு சமூக மக்களாட்சியாளராக அறியப்படுகிறார்.

 ஆரம்பகால வாழ்க்கை மற்றும் கல்வி 
மார்வி சர்மெட் பாக்கித்தானின் பஞ்சாபில் உள்ள சியால்கோட்டில் 11 ஜூன் 1970 அன்று பிறந்தார். இவரின் தந்தைவழி குடும்பம் பாவல்பூரைச் சேர்ந்த விவசாயிக் குடும்பம். இவரின் தந்தை சௌத்ரி அன்வர் உல் அக் 2003 வரை பஞ்சாப் மக்கள் தொடர்பு அலுவக்த்தின் இயக்குநராக இருந்தார். தனது குழந்தைப் பருவத்தில் பெண்களுக்கான போராட்டங்களில் தனது தாயுடன் சென்றார்.

கற்பித்தல் மற்றும் பத்திரிகைத் தொழிலில் நுழைவதற்கு முன்பு மார்வி ஒரு அறிவியல் மாணவியாக இருந்தார். இவர் முன்மருத்துவ மாணவராக இருந்தார், பஞ்சாப் பல்கலைக்கழகத்தில் அறிவியல் மற்றும் கல்வியில் முதுகலைப் பட்டம் பெற்றார். இலாகூரில் உள்ள மேல்நிலைப் பள்ளிகளில் ஆசிரியராக பணிபுரிந்தார்.

 தொழில் வாழ்க்கை 
மார்வி சர்மெட் ஒரு சமூக மக்களாட்சியாளராக அறியப்படுகிறார். பாக்கித்தானில் மதச்சார்பற்ற அரசியல் மற்றும் சிறுபான்மை உரிமைகளுக்காக வாதிடுகிறார். இவர் மேம்பட்ட குடும்ப வன்முறைச் சட்டம் மற்றும் அரசாங்கத்தின் சமயச் சார்பின்மைக்காக வாதிடுகிறார்.

1990 களில், தனது பத்திரிகை நடவடிக்கைகளுடன் தன்னார்வத் தொண்டு நிறுவன நடவடிக்கைகளிலும் ஈடுபடத் தொடங்கினார். 2004 ஆம் ஆண்டில் இவர் பாக்கித்தானில் உள்ள ஐக்கிய நாடுகள் வளர்ச்சித் திட்டத்தில் பணிபுரிந்த அதே நேரத்தில் பெண்களின் நிலை குறித்த தேசிய ஆணையம், பெண்கள் மேம்பாட்டுக்கான மத்திய அமைச்சகம் மற்றும் பாக்கிததான் நாடாளுமன்றத்திலும் பணியாற்றினார்.

மார்வி , 2010 இல் பாக்கித்தான் அரசாங்கத்தின் தேசிய மனித உரிமைகள் விருதையும், 2012 இல் நாடாளுமன்றத்தின் நண்பர் விருதையும் பெற்றார். பாக்கித்தான் மனித உரிமைகள் ஆணையத்தின் நிர்வாகக் குழுவில் உறுப்பினராக இருந்த இவர், அனைவருக்கும் பைட்ஸ் என்ற குழுவின் தலைவராகவும் பணியாற்றுகிறார். மார்வி ஜனநாயகத்திற்கான தேசிய அறக்கட்டளையின் உறுப்பினராக உள்ளார்.  2016 முதல் சுதந்திரமாகப் பணியாற்றும் பத்திரிகையாளராக இருந்து வருகிறார்.

 எதிர்வினைகள் 
மனித உரிமைகள் மற்றும் மதச்சார்பற்ற ஜனநாயகத்திற்கான வெளிப்படையான வழக்கறிஞராக, மார்வி பழமைவாதிகளிடையே சர்ச்சையை ஏற்படுத்தியுள்ளார். நவம்பர் 2007 இல் அப்போதைய இராணுவ சர்வாதிகாரி பெர்வேஸ் முஷாரஃப் பாக்கித்தானில் அறிவித்த அவசரநிலையை எதிர்த்து இவர் கைது செய்யப்பட்டார்.

பாக்கித்தானில் உள்ள அமெரிக்கத் தூதரகம் எல்ஜிபிடி மக்களை ஒரு நிகழ்வுக்கு அழைத்தபோது, அவர்களின் முடிவை ஆதரித்த மார்வி யூடியூப்பில் தாக்குதல்களை சந்தித்தார். யூடியூபில் ஒளிபரப்பப்பட்ட மற்றொரு தொலைக்காட்சி விவாதத்தில், செர்மெட் மீண்டும் எல்ஜிபிடி உரிமைகளைப் பாதுகாப்பதற்காகப் பேசினார். இதனால் இவருக்கு கொலை மிரட்டல் மற்றும் பாலியல் வன்முறை ஆகிய இரண்டையும் எதிர் கொண்டார்.

 தாக்குதல்கள் 
2012 லும் மற்றும் 2018 லும், இவர் அடையாளம் தெரியாத துப்பாக்கிதாரிகளால் சுடப்பட்டார். ஆனால்  காயமின்றி தப்பினார். இவரது வீடு மூன்று முறை வன்முறையாளர்களால் சூறையாடப்பட்டுள்ளது. கடவுச்சீட்டு மற்றும் ஆவணங்கள் களவாடப்பட்டன.

 சொந்த வாழ்க்கை 
மார்வி பத்திரிகையாளர் சிர்மெட் மன்சூரை மணந்தார்.

 மேற்கோள்கள் 

 வெளி இணைப்புகள் 



பகுப்பு:1970 பிறப்புகள்
பகுப்பு:வாழும் மக்கள்
பகுப்பு:பாக்கித்தானியப் பெண்ணியவாதிகள்